b'\n_START_ARTICLE_\nSanni Grahn-Laasonen\n_START_SECTION_\nPoliittinen toiminta\n_START_PARAGRAPH_\nGrahn-Laasonen toimi Suomen Lukiolaisten Liiton liittohallituksessa vuonna 2002 ja liiton varapuheenjohtajana 2003._NEWLINE_Grahn-Laasonen valmistui valtiotieteiden maisteriksi Helsingin yliopistosta vuonna 2011. H\xc3\xa4n on ty\xc3\xb6skennellyt toimittajana, uutisp\xc3\xa4\xc3\xa4llikk\xc3\xb6n\xc3\xa4 ja Tukholman-kirjeenvaihtajana Iltalehdess\xc3\xa4. H\xc3\xa4n toimi Alexander Stubbin lehdist\xc3\xb6avustajana t\xc3\xa4m\xc3\xa4n ulkoministerikaudella._NEWLINE_Eduskuntaan Grahn-Laasonen valittiin 5\xc2\xa0866 \xc3\xa4\xc3\xa4nell\xc3\xa4 H\xc3\xa4meen vaalipiirist\xc3\xa4 vuoden 2011 vaaleissa. Ennen ministeriytt\xc3\xa4 h\xc3\xa4n oli ty\xc3\xb6el\xc3\xa4m\xc3\xa4- ja tasa-arvovaliokunnan sek\xc3\xa4 sosiaali- ja terveysvaliokunnan j\xc3\xa4sen ja Kelan valtuutettu. Joulukuussa 2012 Grahn-Laasonen j\xc3\xa4tti Ylen ja Veikkauksen v\xc3\xa4lisest\xc3\xa4 yhteisty\xc3\xb6st\xc3\xa4 kirjallisen kysymyksen, mist\xc3\xa4 syntynyt keskustelu johti toukokuussa 2013 Viestint\xc3\xa4viraston p\xc3\xa4\xc3\xa4t\xc3\xb6kseen kielt\xc3\xa4\xc3\xa4 lottoarvonnan esitt\xc3\xa4minen Ylen kanavilla._NEWLINE_Vuoden 2012 kunnallisvaaleissa Grahn-Laasonen valittiin Forssan kaupunginvaltuustoon 378 \xc3\xa4\xc3\xa4nell\xc3\xa4. Kaudella 2013\xe2\x80\x932016 h\xc3\xa4n on kaupunginvaltuuston ensimm\xc3\xa4inen varapuheenjohtaja ja H\xc3\xa4meen maakuntavaltuuston puheenjohtaja._NEWLINE_Kev\xc3\xa4\xc3\xa4ll\xc3\xa4 2014 Grahn-Laasonen toimi Henna Virkkusen kampanjap\xc3\xa4\xc3\xa4llikk\xc3\xb6n\xc3\xa4 eurovaaleissa. Kes\xc3\xa4kuun 2014 puoluekokouksessa h\xc3\xa4net valittiin kokoomuksen kolmanneksi varapuheenjohtaksi. Syyskuussa 2014 Grahn-Laasonen nousi ymp\xc3\xa4rist\xc3\xb6ministeriksi vihreiden erottua hallituksesta. Kev\xc3\xa4\xc3\xa4n 2015 eduskuntavaaleissa Grahn-Laasonen valittiin jatkokaudelle 7\xc2\xa0556 \xc3\xa4\xc3\xa4nell\xc3\xa4. H\xc3\xa4net valittiin Sipil\xc3\xa4n hallituksen opetus- ja kulttuuriministeriksi. H\xc3\xa4nen kaudellaan keskustelua ovat her\xc3\xa4tt\xc3\xa4neet erityisesti koulutusleikkaukset._NEWLINE_Vuoden 2019 eduskuntavaaleissa Grahn-Laasonen uusi kansanedustajan paikkansa saatuaan kaikkiaan 7 419 \xc3\xa4\xc3\xa4nt\xc3\xa4.\n_START_SECTION_\nN\xc3\xa4kemyksi\xc3\xa4\n_START_PARAGRAPH_\nGrahn-Laasonen on kritisoinut valtion harjoittamaa liiallista s\xc3\xa4\xc3\xa4ntely\xc3\xa4. Elokuussa 2013 h\xc3\xa4n julkaisi kokoomuksen kansanedustaja Lasse M\xc3\xa4nnist\xc3\xb6n kanssa pamfletin, jossa listattiin 46 turhaa lakia tai s\xc3\xa4\xc3\xa4nt\xc3\xb6\xc3\xa4. Helsingin Sanomat kuitenkin uutisoi, ett\xc3\xa4 Grahn-Laasonen ja M\xc3\xa4nnist\xc3\xb6 olivat itse \xc3\xa4\xc3\xa4nest\xc3\xa4neet eduskuntaryhm\xc3\xa4ns\xc3\xa4 mukana joidenkin sellaisten lakien puolesta, joita moittivat turhiksi. Syksyll\xc3\xa4 2014 Grahn-Laasonen alkoi johtaa puolueiden v\xc3\xa4list\xc3\xa4 s\xc3\xa4\xc3\xa4ntelynpurkuty\xc3\xb6ryhm\xc3\xa4\xc3\xa4._NEWLINE_Ymp\xc3\xa4rist\xc3\xb6ministerin\xc3\xa4 Grahn-Laasonen kertoi olevansa valmis harkitsemaan vesivoiman lis\xc3\xa4\xc3\xa4mist\xc3\xa4 ja turpeen verotuksen kevent\xc3\xa4mist\xc3\xa4. Ennen valintaansa ministeriksi Grahn-Laasonen toimi vesivoimayhti\xc3\xb6 Kemijoki Oy:n hallintoneuvostossa vuosina 2012\xe2\x80\x932014, mik\xc3\xa4 her\xc3\xa4tti keskustelua intressiristiriidoista. Lokakuussa 2014 Grahn-Laasonen keskeytti pitk\xc3\xa4\xc3\xa4n vireill\xc3\xa4 olleen soidensuojeluohjelman pyrkimyksen\xc3\xa4\xc3\xa4n selvitt\xc3\xa4\xc3\xa4 vapaaehtoisen suojelun painottamisen mahdollisuutta.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nGrahn-Laasosen is\xc3\xa4 on Forssan Lehden entinen p\xc3\xa4\xc3\xa4toimittaja Kari Grahn. Sanni Grahn avioitui Arttu Laasosen kanssa 2009. Heill\xc3\xa4 on vuonna 2013 syntynyt tyt\xc3\xa4r.'